[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.11.2007

COM(2007) 749 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη θέση της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Βελιγράδι, 18 Δεκεμβρίου 2007)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη θέση της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Βελιγράδι, 18 Δεκεμβρίου 2007)

Το Συμβούλιο Υπουργών της Ενεργειακής Κοινότητας θα συνέλθει στις 18 Δεκεμβρίου 2007, στο Βελιγράδι. Η Επιτροπή υποβάλλει στο Συμβούλιο σχολιασμένη ημερήσια διάταξη, με ένδειξη της φύσεως των διαφόρων σημείων· για τα σημεία της ημερήσιας διάταξης που αφορούν την έκδοση αποφάσεων που έχουν έννομο αποτέλεσμα, η σχολιασμένη ημερήσια διάταξη συνοδεύεται από πρόταση απόφασης του Συμβουλίου.

Η παρούσα σχολιασμένη ημερήσια διάταξη ακολουθεί το σχέδιο ημερήσιας διάταξης της συνόδου του Συμβουλίου Υπουργών.

Έγκριση τ ων σημείων «Α» (χωρίς συζήτηση)

Έκθεση σχετικά με την εκτέλεση του προϋπολογισμού της Ενεργειακής Κοινότητας κατά τη περίοδο 01.07.2006-01.01.2008 (για ενημέρωση)

Η Επιτροπή θα λάβει υπόψη την έκθεση.

Προϋπολογισμός 2008-2009 της Ενεργειακής Κοινότητας (για λήψη απόφασης του Συμβουλίου)

Η Επιτροπή θα εγκρίνει τον προϋπολογισμό εντός των ορίων που καθορίζονται στην απόφαση του Συμβουλίου για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας[1].

Κανονισμός Υπηρεσιακής Κατάστασης της Γραμματείας της Ενεργειακής Κοινότητας (για ενημέρωση)

Η Επιτροπή θα εγκρίνει τον Κανονισμό Υπηρεσιακής Κατάστασης.

Σχέδιο απόφασης για την εφαρμογή της οδηγίας 2005/89/ΕΚ, της οδηγίας 2004/97/ΕΚ και του κανονισμού (ΕΚ) αριθ. 1775/2005 (για απόφαση του Συμβουλίου)

Κατόπιν της απόφασης που ελήφθη στην τελευταία σύνοδο του Συμβουλίου Υπουργών, χρειάζεται να καθοριστούν λεπτομερώς οι εκτελεστικές διατάξεις της ανωτέρω νομοθεσίας στα συμβαλλόμενα μέρη. Η Επιτροπή θα προτείνει περιόδους εφαρμογής όπως αυτές προβλέπονται στην απόφαση του Συμβουλίου για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας1.

Συμπεράσματα της Μόνιμης Ομάδας Υψηλού Επιπέδου (για ενημέρωση)

Η Επιτροπή θα εγκρίνει τα συμπεράσματα της Μόνιμης Ομάδας Υψηλού Επιπέδου.

Πρόγραμμα εργασίας της Ενεργειακής Κοινότητας (2008 – 2009) (για ενημέρωση)

Η Επιτροπή θα εγκρίνει το πρόγραμμα εργασίας της Ενεργειακής Κοινότητας για το 2008-2009.

Εφαρμογή της Συνθήκης (για ενημέρωση)

Η Επιτροπή θα προτρέψει όλα τα μέρη να τηρήσουν τις υποχρεώσεις που έχουν από την 1η Ιουλίου 2007 και θα ζητήσει από τα συμβαλλόμενα μέρη να υποβάλουν λεπτομερή «οδικό χάρτη», αναφέροντας τα μέτρα που προτίθενται να λάβουν προκειμένου να ανταποκριθούν στις υποχρεώσεις τους το αργότερο έως την 1η Ιουλίου 2008. Η Επιτροπή θα επιβεβαιώσει επίσης ότι είναι διατεθειμένη να προσφέρει αρωγή για τον σκοπό αυτόν, στο πλαίσιο των υφισταμένων προγραμμάτων και με την υποστήριξη της Γραμματείας της Ενεργειακής Κοινότητας.

Επενδύσεις (για ενημέρωση)

Η Επιτροπή θα επιδιώξει την έγκριση ενός καταλόγου έργων περιφερειακού ενδιαφέροντος στα συμβαλλόμενα μέρη, ως ενδεικτικό και μη δεσμευτικό έγγραφο που θα συμβάλει στην προώθηση επενδυτικού προγραμματισμού περισσότερο επικεντρωμένου στις περιφέρειες. Η Επιτροπή θα ζητήσει τακτική επικαιροποίηση του καταλόγου, ώστε να λαμβάνεται υπόψη η πρόοδος των έργων.

Ειδική Ομάδα για την ενεργειακή απόδοση (για ενημέρωση)

Η Επιτροπή θα εγκρίνει την ανάθεση εντολής στην Ειδική Ομάδα για την ενεργειακή απόδοση.

Κατάσταση της ασφάλειας εφοδιασμού (για ενημέρωση)

Σκοπός είναι να συζητηθεί η κατάσταση της ασφάλειας εφοδιασμού στα συμβαλλόμενα μέρη, κατά τη διάρκεια του χειμώνα 2007-2008.

Κοινωνική διάσταση της Ενεργειακής Κοινότητας· Συνέχεια στο Κοινωνικό Μνημόνιο (για ενημέρωση)

Κατόπιν της υπογραφής, στις 18 Οκτωβρίου 2007 στη Βιέννη, Μνημονίου Συμφωνίας για κοινωνικά θέματα στο πλαίσιο της Ενεργειακής Κοινότητας από όλα τα μέρη της Συνθήκης για την ίδρυση της Ενεργειακής Κοινότητας, συμπεριλαμβανομένης της Ευρωπαϊκής Κοινότητας, η Επιτροπή θα υποστηρίξει τη σύσταση ενός κοινωνικού φόρουμ, με αποστολή να εξετάσει τα κοινωνικά θέματα και να προωθήσει τον κοινωνικό διάλογο στον ενεργειακό τομέα στην περιοχή. Η Επιτροπή θα δηλώσει ότι είναι διατεθειμένη να αναλάβει την προεδρία του φόρουμ, αν το επιθυμούν τα συμβαλλόμενα μέρη. Το φόρουμ μπορεί να επικουρείται από υφιστάμενες ή ad-hoc θεματικές ομάδες εργασίας.

Έκθεση προόδου της διεύρυνσης της Ενεργειακής Κοινότητας (για ενημέρωση)

Εφόσον εκδοθεί απόφαση του Συμβουλίου για την εξουσιοδότηση της Επιτροπής να διαπραγματευθεί τους όρους προσχώρησης της Μολδαβίας, της Νορβηγίας, της Τουρκίας και της Ουκρανίας στην Ενεργειακή Κοινότητα και τις συναφείς τροποποιήσεις της Συνθήκης για την ίδρυση της Ενεργειακής Κοινότητας, η Ευρωπαϊκή Επιτροπή θα υποβάλει έκθεση προόδου, όπου θα αναφέρει τις απαιτούμενες ενέργειες για την έναρξη των επίσημων διαπραγματεύσεων.

[1] Απόφαση του Συμβουλίου XX.